Source: http://jozefmihal.blogspot.com/2008/04/ron-ztovanie-poistnho-na-zdravotn.html
Timestamp: 2019-01-19 11:15:09+00:00
Document Index: 11669679

Matched Legal Cases: ['§ 19', '§ 19', '§ 19', '§ 19', '§ 19', '§ 19']

Daňové a odvodové tipy Jozefa Mihála: Ročné zúčtovanie poistného na zdravotné poistenie za rok 2007 - termíny
Ročné zúčtovanie poistného na zdravotné poistenie za rok 2007 - termíny
15. máj 2008 (lehota podľa § 19 ods. 5 zákona)
Do tohto termínu musí zamestnávateľ vydať svojmu zamestnancovi, ktorý ho o to požiada, doklad o príjmoch a zaplatených preddavkoch. Pozor, ak zamestnanec požiada zamestnávateľa o doklad o príjmoch a zaplatených preddavkoch po 15. máji 2008, zamestnávateľ je povinný mu doklad vydať do 15 kalendárnych dní od doručenia žiadosti.
31. máj 2008 (lehota podľa § 19 ods. 2 zákona)
Do konca mája môže zamestnanec požiadať zamestnávateľa o vykonanie ročného zúčtovania. Ak dovtedy zamestnanec požiada o vykonanie ročného zúčtovania svojho zamestnávateľa a spĺňa ďalšie v zákone uvedené podmienky, zamestnávateľ je povinný vykonať ročné zúčtovanie za svojho zamestnanca. Ak zamestnanec požiada zamestnávateľa o vykonanie ročného zúčtovania po tomto termíne, zamestnávateľ mu nemusí vyhovieť – a zamestnanec si musí podať ročné zúčtovanie sám.
30. jún 2008 (lehota podľa § 19 ods. 1 zákona )
Termín, dokedy sa musí vykonať ročné zúčtovanie a doručiť do zdravotnej poisťovne.
2. september 2008 (lehota podľa § 19 ods. 10 zákona)
Dovtedy musí poistenec alebo zamestnávateľ, ktorý vykonal ročné zúčtovanie za zamestnanca, oznámiť ostatným platiteľom – zamestnávateľom alebo samotnému zamestnancovi - ich preplatok alebo nedoplatok, ak je vyšší ako 100 Sk. Poznámka: v zákone stanovený dátum 31. august 2008 pripadá na nedeľu, preto sa lehota posúva na najbližší pracovný deň, tj. na 2. septembra 2008.
30. september 2008 (lehota podľa § 19 ods. 15 zákona)
Do konca septembra zasiela zamestnávateľ výkaz - Oznámenie zamestnávateľa zdravotnej poisťovni o výslednom preplatku alebo nedoplatku - do jednotlivých zdravotných poisťovní.
31. október 2008 (lehota podľa § 19 ods. 11 a 12 zákona)
Termín na vyrovnanie preplatku alebo nedoplatku na poistnom. Na preplatok alebo nedoplatok nižší ako 100 Sk sa neprihliada, takýto preplatok alebo nedoplatok sa neuhrádza.
Značky: poradňa, ročné zúčtovanie poistného na zdravotné poistenie, zdravotné poistenie